Kollár, Boris, predseda NR SR (2021-08-30):
Milé kolegyne, vážení kolegovia, prosím vás pekne, požiadam vás, aby ste skúsili vybrať kartu, založiť kartu, lebo dva mesiace sme nefungovali a je dobré to pre (reakcia z pléna), rozchodiť, hej, ma upozornili, aby potom pri hlasovaní nenastali nejaké technické problémy. Ďakujem. Vážené pani poslankyne, vážení páni poslanci, otváram rokovanie 37. schôdze Národnej rady Slovenskej republiky, ktorá bola zvolaná podľa čl. 83 ods. 2 ústavy a § 17 ods. 2 zákona o rokovacom poriadku na žiadosť skupiny 31 poslancov Národnej rady. Prosím, aby sme sa prezentovali a zistili, či sme schopní sa uznášať. (Prezentácia.) Prítomných 124 poslancov. Zisťujem, že je prítomných 124 poslancov, teda Národná rada je uznášaniaschopná, 124, ospravedlňujem sa. Na 37. schôdzi budú overovateľmi poslanci Lucia Drábiková a Jozef Habánik, náhradníkmi budú poslanci Miloš Svrček a pani poslankyňa Jana Vaľová. O ospravedlnenie svojej účasti (neúčasti, pozn. red.) požiadali pani poslankyňa Jarmila Halgašová, Marek Hattas, Ľuboš Krajčír, Peter Liba, Jozef Lukáč, Alexandra Pivková a Miroslav Urban. Poslanci v žiadosti o zvolanie schôdze navrhujú na tejto schôdzi prerokovať jeden bod, ktorý je uvedený v pozvánke, je to tlač 633, návrh na prijatie uznesenia Národnej rady Slovenskej republiky k výraznému rastu cien elektriky, plynu a tepla pre slovenské domácnosti a malé a stredné podniky v roku 2022 a k rizikám pre príjmy štátneho rozpočtu po sprevádzkovaní plynovodu Nord Stream 2. (Bod programu: Návrh skupiny poslancov Národnej rady Slovenskej republiky na prijatie uznesenia Národnej rady Slovenskej republiky k výraznému rastu cien elektriny, plynu a tepla pre slovenské domácnosti a malé a stredné podniky v roku 2022 a k rizikám pre príjmy štátneho rozpočtu po sprevádzkovaní plynovodu Nord Stream 2 , tlač 633.) Podaný návrh bol podľa § 17 ods. 3 zákona o rokovacom poriadku rozhodnutím č. 660 pridelený na prerokovanie výboru pre hospodárske záležitosti. Taktiež bol zaslaný vláde na zaujatie stanoviska. Teraz dávam hlasovať o návrhu programu 37. schôdze Národnej rady . Chcem ešte upozorniť, že podľa § 24 ods. 3 zákona o rokovacom poriadku program schôdze Národnej rady zvolanej podľa § 17 ods. 2 nemožno doplniť ani meniť. Prosím, prezentujme sa a hlasujme. (Hlasovanie.) Prítomných 128 poslancov, za 50, proti 18, zdržalo sa 58, nehlasovali 2. Konštatujem, že sme program 37. schôdze Národnej rady neschválili. Vyhlasujem 37. schôdzu za skončenú s tým, že o 30 minút tu bude otvorené rokovanie 38. schôdze, ktorá bola zvolaná na žiadosť skupiny poslancov. Ďakujem. (Rokovanie 37. schôdze NR SR sa skončilo o 11.08 hodine.) (Po skončení rokovania 37. schôdze NR SR a po prestávke sa začalo rokovanie 38. schôdze NR SR.) Poznámka: V súvislosti s celosvetovou pandémiou nového koronavírusu COVID-19 počas rokovania NR SR všetci poslanci NR SR mali povinnosť mať na tvári respirátor typu FFP2 a po vstupe do rokovacej sály boli povinní ošetriť si ruky dezinfekčným prostriedkom umiestneným pri dverách. (Vyhláška Úradu verejného zdravotníctva Slovenskej republiky č. 111 z 11. 03. 2021. Rozhodnutie Úradu verejného zdravotníctva Slovenskej republiky č. OLP/2680/2020 zo 17. 03. 2020.) 3